Bijbel tori: A fosi man nanga uma - A Web Site fu Yehovah Kotoigi\nSAN de tra fasi na tapu a prenki disi? Iya, a de den libisma di de na tapu — a fosi man nanga uma. Suma ben meki den? Na Gado ben meki den. Yu sabi a nen fu Gado? En nen na Yehovah. A nen fu a man nanga na uma na Adam nanga Eva.\nYehovah Gado ben meki Adam na a fasi disi: A ben teki pikinso doti fu a gron, èn nanga dati a ben meki wan skin di ben bun dorodoro, a skin fu wan sma. Ne a ben bro na ini a noso fu a sma, èn Adam ben kon na libi.\nYehovah Gado ben abi wan wroko gi Adam. A ben taigi Adam fu gi ala den difrenti sortu meti wan nen. Adam kande ben luku den meti wan langa pisi ten, so taki a ben kan gi den alamala wan nen di ben fiti den srefisrefi. Aladi Adam ben e gi den meti wan nen, dan a ben bigin si wan sani. Yu sabi san?\nAla den meti ben abi wan patna. Yu ben abi papa-asaw nanga mama-asaw, papa-lew nanga mama-lew. Ma Adam no ben abi wan patna. Fu dati ede Yehovah ben meki Adam fadon na wan dipi sribi. Ne a teki wan lebriki fu Adam. Fu a lebriki disi, Yehovah ben meki wan uma gi Adam. Na uma ben tron en wefi.\nNow Adam ben de koloku srefisrefi! Èn prakseri fa Eva ben breiti fu mag libi na ini so wan moi dyari! Now den ben man kisi pikin, den ben man libi koloku nanga makandra.\nYehovah ben wani Adam nanga Eva fu libi fu têgo. A ben wani fu den meki heri grontapu kon moi neleki a dyari fu Eden. Adam nanga Eva ben musu prisiri srefisrefi fu mag du disi! Yu no ben sa feni en wan switi sani fu yepi meki grontapu kon tron wan moi dyari? Ma a koloku fu Adam nanga Eva no ben tan langa. Meki wi go luku fu san ede.\nPsalm 83:18; Genesis 1:26-31; 2:7-25.\nSan de tra fasi na tapu a prenki fu Tori 3 te yu e agersi dati nanga a prenki fu Tori 2?\nSuma ben meki a fosi man, èn fa a man dati ben nen?\nSortu wroko Gado ben gi Adam fu du?\nFu san ede Gado meki Adam fadon na wan dipi sribi?\nO langa Adam nanga Eva ben o man libi, èn sortu wroko Yehovah ben wani den fu du?\nLeisi Psalm 83:18.\nSan na a nen fu Gado, èn sortu posisi en wawan abi na grontapu? (Yer. 16:21; Dan. 4:17)\nLeisi Genesis 1:26-31.\nSan na a moro prenspari sani di Gado ben meki na a di fu siksi dei? Fa a sani disi ben difrenti fu den meti di a meki? (Gen. 1:26)\nSan Gado ben seti gi libisma nanga meti? (Gen. 1:30)\nLeisi Genesis 2:7-25.\nSan Adam ben musu du fu kan gi den meti wan nen? (Gen. 2:19)\nFa Genesis 2:24 e yepi wi fu frustan fa Yehovah e si en te tu sma trow, te sma e prati, èn te sma e broko trow? (Mat. 19:4-6, 9)